Narodna skupština
19971203

Ovo zaista treba da razjasnimo do kraja, zato što će nas opredeljivati pri glasanju. Dakle, današnji izbor predsednika i potpredsednika Narodne skupštine uopšte nije povezan sa izborom predsednika Republike. Da je gospodin Dragan Tomić kandidat za predsednika Republike, mogla bi da se uvaži ova argumentacija. On nije kandidat za predsednika Republike i ni na koji način ne može da favorizuje bilo kog kandidata. Izbori su ionako za nekoliko dana, a izbori su vam kao seljački posao - kako ste poorali, kako ste posejali, kako ste čuvali, tako ćete da požnjete. Ne traje oranje,setva i čuvanje samo tri dana, od četvrtka do nedelje, nego se to radi sistematski, uporno i dugo. Uostalom, svi mi vodimo evidenciju o tome kako je ko orao u ovih sedam godina i koristimo svaku priliku da na to ukažemo. Gospodine Mikoviću, na glasačkom listiću nema uzdržanih - ima "za", ili "protiv". Kako ću ja da znam da ste vi glasali, ako budete uzdržani? A zašto biste bili uzdržani?